CELEX: 52022PC0163
Language: da
Date: 2022-04-01
Title: Forslag til RÅDETS HENSTILLING om omveksling af hryvnia-pengesedler til værtsmedlemsstaternes valuta til fordel for personer, der flygter fra krigen i Ukraine

EUROPA-KOMMISSIONEN
            Bruxelles, den 1.4.2022
            COM(2022) 163 final
            2022/0106(NLE)
            
            Forslag til
            RÅDETS HENSTILLING
            om omveksling af hryvnia-pengesedler til værtsmedlemsstaternes valuta til fordel for personer, der flygter fra krigen i Ukraine
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Som reaktion på indledningen af den russiske militære invasion af Ukraine den 24. februar 2022 fordømte Det Europæiske Råd i sine konklusioner, der blev offentliggjort samme dag, på det kraftigste Den Russiske Føderations (herefter Rusland) uprovokerede og uberettigede militære aggression mod Ukraine og understregede den grove overtrædelse af folkeretten og principperne i FN-pagten og risikoen for den europæiske og globale sikkerhed og stabilitet. 
               
               
                  Unionen har vist og vil fortsat vise sin resolutte støtte til Ukraine og dets borgere, der står over for en hidtil uset militær aggression fra Ruslands side. Dette forslag indgår i Unionens reaktion på en situation, hvor mennesker er bragt på flugt som følge af Ruslands militære invasion af Ukraine.
               
            
            
               Siden Ruslands invasion af Ukraine er mere end 4 millioner mennesker ankommet til Unionen i løbet af blot få uger. Både antallet af personer, der er ankommet, og den hastighed, hvormed de er ankommet, er uden fortilfælde. Disse tal forventes at stige.
            
            
               I Rådets gennemførelsesafgørelse (EU) 2022/382
                  1
                blev det konstateret, at der er tale om massetilstrømning til Unionen af fordrevne personer, der har måttet forlade Ukraine som følge af en væbnet konflikt, og der blev indført midlertidig beskyttelse af fordrevne personer fra Ukraine. 
            
            
               Fordrevne personer, der er omfattet af midlertidig beskyttelse eller tilstrækkelig beskyttelse i henhold til national ret i overensstemmelse med direktiv 2001/55/EF
                  2
                og Rådets gennemførelsesafgørelse (EU) 2022/382, har akutte behov for likviditet til at dække nødvendige udgifter. Mange af dem er ankommet med hryvnia-pengesedler, men har store vanskeligheder med at få omvekslet disse sedler til værtslandets valuta. Ukraines nationalbank har suspenderet vekslingen af hryvnia-pengesedler til udenlandske kontanter for at beskytte Ukraines begrænsede valutareserver. Den ekstreme usikkerhed om, hvad en fremtidig vekselkurs mellem værtslandets valuta og hryvnia kan være, forhindrer kreditinstitutterne i at acceptere veksling af hryvnia-pengesedler, selv med rabat.
            
            
               Medlemsstaterne har gjort en betydelig indsats for at yde humanitær bistand til personer, der flygter fra Ukraine. En række medlemsstater har søgt at supplere denne indsats ved hjælp af initiativer, der skal lette vekslingen af hryvnia-pengesedler til værtsmedlemsstatens valuta, for at hjælpe fordrevne personer fra Ukraine med at opfylde deres behov, navnlig når de rejser i Unionen. 
            
            
               Formålet med dette forslag er at fremme en koordineret tilgang til potentielle nationale ordninger med henblik på at tilbyde fordrevne personer fra Ukraine de samme betingelser for omveksling af deres hryvnia-pengesedler til lokal valuta, uafhængigt af hvilken medlemsstat der huser dem.  
            
            
               •Sammenhæng med de gældende regler på samme område
            
            
               Dette forslag er fuldt ud i overensstemmelse med gældende EU-ret på asylområdet, navnlig Rådets direktiv 2001/55/EF af 20. juli 2001 om minimumsstandarder for midlertidig beskyttelse i tilfælde af massetilstrømning af fordrevne personer og om foranstaltninger, der skal fremme en ligelig fordeling mellem medlemsstaterne af indsatsen med hensyn til modtagelsen af disse personer og følgerne heraf, og Rådets gennemførelsesafgørelse (EU) 2022/382 af 4. marts 2022 om konstatering af en massetilstrømning af fordrevne personer fra Ukraine som omhandlet i artikel 5 i direktiv 2001/55/EF og deraf følgende indførelse af midlertidig beskyttelse. Det er også fuldt ud i overensstemmelse med Unionens mål om at indføre et område med frihed, sikkerhed og retfærdighed, der er åbent for personer, som, tvunget af omstændighederne, legitimt søger beskyttelse i Unionen.
            
            
               Forslagets elementer er også i overensstemmelse med pagten om migration og asyl fra september 2020 og de ledsagende lovgivningsforslag. 
            
            
               
            
            
               •Sammenhæng med Unionens politik på andre områder
            
            
               
                  Dette forslag er i overensstemmelse med Unionens optræden udadtil, såsom EU's sanktioner og andre restriktive foranstaltninger. Dette forslag indgår i en omfattende EU-indsats som reaktion på den russiske invasion af Ukraine.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Forslaget er baseret på artikel 292 i TEUF sammenholdt med artikel 78, stk. 1, og artikel 78, stk. 2, litra c), i TEUF. I henhold til artikel 78, stk. 1, i TEUF skal Unionen udforme en fælles politik for asyl, subsidiær beskyttelse og midlertidig beskyttelse med henblik på at tilbyde en passende status til enhver tredjelandsstatsborger, der har behov for beskyttelse, og på at sikre overholdelse af non-refoulement-princippet. Denne politik skal være i overensstemmelse med Genèvekonventionen af 28. juli 1951, protokollen af 31. januar 1967 om flygtninges retsstilling og andre relevante traktater. I henhold til artikel 78, stk. 2, litra c), i TEUF skal Europa-Parlamentet og Rådet med henblik på stk. 1 efter den almindelige lovgivningsprocedure vedtage foranstaltninger vedrørende et fælles europæisk asylsystem, der omfatter et fælles system, der tager sigte på midlertidig beskyttelse af fordrevne i tilfælde af massetilstrømning.
               
            
         
         
            
               •Nærhedsprincippet (for områder, der ikke er omfattet af enekompetence) 
            
            
               Dette forslag er i overensstemmelse med nærhedsprincippet, jf. artikel 5, stk. 3, i TEU. Forslaget fremmer en koordineret tilgang for alle medlemsstater med henblik på at give fordrevne personer fra Ukraine samme behandling med hensyn til omveksling af deres hryvnia-pengesedler til lokal valuta, uafhængigt af hvilken medlemsstat der er værtsland for dem, skabe lige vilkår for kreditinstitutterne og forhindre eventuel spekulativ adfærd på markedet.  
            
            
               •Proportionalitetsprincippet
            
            
               Dette forslag er i overensstemmelse med proportionalitetsprincippet, jf. artikel 5, stk. 4, i TEU. Hverken indholdet i eller udformningen af denne foreslåede henstilling går videre, end hvad der er nødvendigt for at nå de opstillede mål. De tilsagn, som medlemsstaterne vil afgive, er af frivillig art, og de enkelte medlemsstater kan frit beslutte, om de ønsker at indføre sådanne potentielle nationale ordninger. 
            
            
               •Valg af retsakt
            
            
               En henstilling fra Rådet er et passende instrument på dette område. Henstillingen bygger på den eksisterende EU-lovgivning og er i overensstemmelse med den type instrumenter, der er til rådighed for EU's indsats med hensyn til det fælles europæiske asylsystem. Den fastsætter, hvilke foranstaltninger medlemsstaterne kan overveje at indføre, men giver fleksibel vejledning til medlemsstaterne med hensyn til valg og udformning af foranstaltningerne.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant. 
               
            
            
               •Resultater af høringer af interesserede parter og ekspertbistand
            
            
               
                  Ikke relevant.
               
            
            
               •Konsekvensanalyse
            
            
               Forslaget indeholder henstillinger om etablering af nationale ordninger til håndtering af de udfordringer, der opstår, når fordrevne personer, der har været nødt til at forlade Ukraine som følge af Ruslands invasion af Ukraine, vil veksle hryvnia-pengesedler til den lokale valuta i den medlemsstat, der huser de pågældende personer. Da det giver medlemsstaterne fleksibel vejledning med hensyn til valg og udformning af foranstaltningerne, er der imidlertid ikke behov for en konsekvensanalyse.
            
            
               •Målrettet regulering og forenkling
            
            
               
                  Ikke relevant.
               
            
            
               •Grundlæggende rettigheder
            
            
               
                  Dette forslag respekterer de grundlæggende rettigheder og overholder de principper, som bl.a. anerkendes i Den Europæiske Unions charter om grundlæggende rettigheder, samt de forpligtelser, der følger af folkeretten, herunder Genèvekonventionen af 28. juli 1951 om flygtninges retsstilling, som ændret ved New York-protokollen af 31. januar 1967.
               
            
            
               4.VIRKNINGER FOR BUDGETTET
            
            
               
                  Dette forslag til henstilling kræver ikke midler fra EU-budgettet.
               
            
            
               5.ANDRE FORHOLD
            
         
         
            
               •Planer for gennemførelsen og foranstaltninger til overvågning, evaluering og rapportering
            
            
               
                  Ikke relevant.
               
            
            
               •Forklarende dokumenter (for direktiver)
            
            
               
                  Ikke relevant. 
               
            
            
               •Nærmere redegørelse for de enkelte bestemmelser i forslaget
            
            
               I punkt 1 angives formålet med og anvendelsesområdet for denne henstilling.
            
            
               Formålet med denne henstilling er at gøre det lettere for fordrevne personer, der er omfattet af midlertidig beskyttelse eller tilstrækkelig beskyttelse i henhold til national ret, jf. artikel 2 i Rådets gennemførelsesafgørelse (EU) 2022/382, at veksle hryvnia-pengesedler til den lokale valuta i den medlemsstat, der huser de pågældende personer. 
            
            
               I punkt 2 henstilles det til medlemsstaterne at indføre nationale ordninger for at lette omvekslingen af hryvnia-pengesedler til national valuta. Ordningerne bør indeholde maksimumsgrænser på 10 000 hryvnia pr. person, være gratis og svare til den officielle valutakurs, som offentliggøres af Ukraines nationalbank. Ordningerne bør have en varighed på mindst 3 måneder. 
            
            
               I punkt 3 henstilles det, at medlemsstaterne gør bedst mulig brug af et netværk af deltagende kreditinstitutter ved gennemførelsen af ordningen og aftaler med de deltagende kreditinstitutter, hvordan man registrerer og kontrollerer identiteten af hver af de fordrevne personer, der anvender ordningen.
            
            
               I punkt 4 henstilles det, at medlemsstaterne sammen med Ukraines nationalbank aftaler de nærmere bestemmelser for fremtidig veksling af hryvnia-pengesedler.
            
            
               2022/0106 (NLE)
            
            
               Forslag til
            
            
               RÅDETS HENSTILLING
            
            
               om omveksling af hryvnia-pengesedler til værtsmedlemsstaternes valuta til fordel for personer, der flygter fra krigen i Ukraine
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 292, sammenholdt med artikel 78, stk. 1 og stk. 2, litra c),
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Siden Ruslands invasion af Ukraine er mere end 4 millioner mennesker ankommet til Den Europæiske Union i løbet af blot få uger. Både antallet af personer, der er ankommet, og den hastighed, hvormed de er ankommet, er uden fortilfælde. 
            
            
               (2)I Rådets gennemførelsesafgørelse (EU) 2022/382
                  3
                blev det konstateret, at der er tale om massetilstrømning til Unionen af fordrevne personer, der har måttet forlade Ukraine som følge af en væbnet konflikt, og der blev indført midlertidig beskyttelse af fordrevne personer fra Ukraine. 
            
         
         
            
               (3)Fordrevne personer, der er omfattet af midlertidig beskyttelse eller tilstrækkelig beskyttelse i henhold til national ret i overensstemmelse med Rådets direktiv 2001/55/EF
                  4
                og gennemførelsesafgørelse (EU) 2022/382, har akutte behov for likviditet til at dække nødvendige udgifter. Mange af dem er ankommet med hryvnia-pengesedler, men har store vanskeligheder med at få omvekslet disse sedler til værtslandets valuta.
            
            
               (4)Ukraines nationalbank har suspenderet vekslingen af hryvnia-pengesedler til udenlandske kontanter for at beskytte Ukraines begrænsede valutareserver. 
            
            
               (5)Kreditinstitutterne i medlemsstaterne er ikke villige til at foretage vekslingerne på grund af den begrænsede mulighed for at omveksle hryvnia-pengesedlerne og eksponeringen for valutakursrisici. 
            
            
               (6)Visse medlemsstater overvejer at indføre nationale ordninger, der skal gøre det lettere at omveksle et begrænset antal hryvnia pr. fordreven person til en fast kurs. 
            
            
               (7)Omvekslingen af hryvnia til lokal valuta i værtsmedlemsstaterne bør lettes for at støtte personer, der er fordrevet fra Ukraine, med at opfylde deres behov, navnlig når de rejser i hele Unionen. 
            
            
               (8)Det vil være hensigtsmæssigt at fremme en koordineret tilgang til nationale ordninger, som medlemsstaterne indfører, med henblik på at give fordrevne personer fra Ukraine samme betingelser med hensyn til omveksling af deres hryvnia-pengesedler til lokal valuta, uafhængigt af hvilken medlemsstat der er værtsland for dem, skabe lige vilkår for kreditinstitutterne og forhindre eventuel spekulativ adfærd på markedet.  
            
            
               (9)Ukraines nationalbank har henvendt sig til en række medlemsstater for at indføre sådanne ordninger for køb af hryvnia-pengesedler til den officielle valutakurs. 
            
            
               (10)I medfør af artikel 1 og 2 i protokol nr. 21 om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, og med forbehold af artikel 3 og 4 i samme protokol, deltager Irland ikke i vedtagelsen af denne henstilling, som ikke finder anvendelse i Irland.
            
            
               (11)I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne henstilling, som ikke finder anvendelse i Danmark — 
            
            
               VEDTAGET DENNE HENSTILLING: 
            
            
               MÅL OG ANVENDELSESOMRÅDE
            
            
               1.Formålet med denne henstilling er at gøre det lettere for fordrevne personer, der er omfattet af midlertidig beskyttelse eller tilstrækkelig beskyttelse i henhold til national ret, jf. artikel 2 i Rådets gennemførelsesafgørelse (EU) 2022/382, at veksle hryvnia-pengesedler til den lokale valuta i den medlemsstat, der huser de pågældende fordrevne personer. 
            
            
            
               RESPEKT FOR NATIONALE KOMPETENCER OG HENSYNTAGEN TIL NATIONALE FORHOLD OG NATIONAL PRAKSIS 
            
            
            
               DET HENSTILLES: 
            
            
               CENTRALE HENSTILLINGER
            
            
               2.Medlemsstaterne bør indføre nationale ordninger for at lette omvekslingen af hryvnia-pengesedler til national valuta, med følgende karakteristika:
            
            
               (a)enhver fordreven person, der fremlægger bevis for at være berettiget til midlertidig beskyttelse i henhold til direktiv 2001/55/EF eller tilstrækkelig beskyttelse i henhold til national ret som omhandlet i gennemførelsesafgørelse (EU) 2022/382, såsom den, der er omhandlet i Kommissionens meddelelse 2022/C 126 I/01
                  5
               , bør kunne omveksle hryvnia-pengesedler til medlemsstatens valuta. I tilfælde af fordrevne uledsagede mindreårige bør omvekslingen foretages af den repræsentant, der er omhandlet i artikel 16, stk. 1, i direktiv 2001/55/EF
            
            
               (b)der bør fastsættes maksimumsgrænser pr. person; under hensyntagen til nationale forhold bør sådanne maksimumsgrænser være på højst 10 000 hryvnia pr. person
            
         
         
            
               (c)en sådan omveksling bør være gratis
            
            
               (d)den gældende vekselkurs bør være den officielle valutakurs, som offentliggøres af Ukraines nationalbank 
            
            
               (e)ordningen bør have en varighed på mindst tre måneder. 
            
            
               YDERLIGERE HENSTILLINGER
            
            
               3.Med henblik på at sikre effektiv adgang til omvekslingsordningen bør medlemsstaterne bestræbe sig på at gøre bedst mulig brug af et netværk af deltagende kreditinstitutter ved gennemførelsen af ordningen. Med henblik på navnlig at sikre, at maksimumsgrænsen pr. fordreven person overholdes, bør medlemsstaterne overveje at aftale med de deltagende kreditinstitutter, hvordan man registrerer og kontrollerer identiteten af hver enkelt fordrevne person, der anvender ordningen.
            
            
               4.Med henblik på at sikre forsvarlig økonomisk styring og i de tilfælde, hvor det er nødvendigt, bør medlemsstaterne overveje sammen med Ukraines nationalbank at aftale de nærmere bestemmelser for fremtidig veksling af hryvnia-pengesedler.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets gennemførelsesafgørelse (EU) 2022/382 af 4. marts 2022 om konstatering af massetilstrømning af fordrevne personer fra Ukraine som omhandlet i artikel 5 i direktiv 2001/55/EF og deraf følgende indførelse af midlertidig beskyttelse (EUT L 71 af 4.3.2013, s. 1). 
               
               
                  
                     (2)
                  
                        Rådets direktiv 2001/55/EF af 20. juli 2001 om minimumsstandarder for midlertidig beskyttelse i tilfælde af massetilstrømning af fordrevne personer og om foranstaltninger, der skal fremme en ligelig fordeling mellem medlemsstaterne af indsatsen med hensyn til modtagelsen af disse personer og følgerne heraf (EFT L 212 af 7.8.2001, s. 12). 
               
               
                  
                     (3)
                  
                        Rådets gennemførelsesafgørelse (EU) 2022/382 af 4. marts 2022 om konstatering af massetilstrømning af fordrevne personer fra Ukraine som omhandlet i artikel 5 i direktiv 2001/55/EF og deraf følgende indførelse af midlertidig beskyttelse (EUT L 71 af 4.3.2013, s. 1). 
               
               
                  
                     (4)
                  
                        Rådets direktiv 2001/55/EF af 20. juli 2001 om minimumsstandarder for midlertidig beskyttelse i tilfælde af massetilstrømning af fordrevne personer og om foranstaltninger, der skal fremme en ligelig fordeling mellem medlemsstaterne af indsatsen med hensyn til modtagelsen af disse personer og følgerne heraf (EFT L 212 af 7.8.2001, s. 12). 
               
               
                  
                     (5)
                  
                        Meddelelse fra Kommissionen om operationelle retningslinjer for gennemførelsen af Rådets gennemførelsesafgørelse (EU) 2022/382 om konstatering af massetilstrømning af fordrevne personer fra Ukraine som omhandlet i artikel 5 i direktiv 2001/55/EF og deraf følgende indførelse af midlertidig beskyttelse (EUT C 126 I af 21.3.2022, s. 1).